[...n] ing alam ingkang condhong kalihan kawontênanipun, manut ungêling ugêr ingkang têtêp, kodrat punika amurba alam ingkang dipun ênggèni dening titah ingkang timbang kalihan alam wau. Mila binasakakên manusa ginodhi, dening kamelikanipun piyambak wontên ing donya, dados manusa ingkang taksih ngangkah angsal kadonyan, mêsthi tansah wongsal-wangsul dhatêng ing donya kemawon, dados ingkang anjalari lair malih inggih pangangkah utawi pangajapipun nêdya angsal wau. Makatên punika nyawa prasasat kacancang kamelikanipun wontên ing donya, nanging sarèhning raga wadhagipun sampun oncat, botên sagêd yèn ta nyawa anglampahana punapa-punapa wontên ing donya. Anggènipun nyawa dumunung wontên ing alam kaalusan ing sawatawis môngsa laminipun. Ing ngriku angrampungakên pangangên-angên lan pangangkahipun, inggih punika wontên ing alaming budi. Nanging sarèhning pangangên-angên lan pangangkah wau taksih gumandhèng kalihan donya, mila nyawa mêsthi wangsul dhatêng donya malih: badhe numusi samukawis ingkang sampun dipun angên-angên. Bab punika sampeyan sadaya sampun ngawuningani, jinarwa wontên ing bab [ba...]